“ የህወሓት ጁንታ አምባገነን አሠራሩና የሚፈጽማቸው የሰብዓዊ መብት ጥሰቶቹ እጅግ የከፉ በመሆናቸው ቀድሞውኑ መውደቅ ነበረበት”አቶ አባተ ኪሾ የቀድሞ የደቡብ ብ/ብ/እና ህዝቦች ክልል ርዕሰ መስተዳድር
አስቴር ኤልያስአዲስ አበባ፡- ሰዎች በእያንዳንዳቸው ደጃፍ እስኪደርስ ጠብቀዋል እንጂ የህወሓት ጁንታ አምባገነን አሠራሩና የሚፈጽማቸው የሰብዓዊ መብት ጥሰቶቹ እጅግ የከፉ በመሆናቸው ቀድሞውኑ መውደቅ ነበረበት ሲሉ የቀድሞ የደቡብ ብ/ብ/እና ህዝቦች ክልል ርዕሰ መስተዳድር አቶ አባተ ኪሾ ገለጹ። አቶ አባተ ከአዲስ ዘመን ጋር ባደረጉት ቃለምልልስ እንደገለጹት፤ ጁንታው ሲከተለው የነበረው ርዕዮተዓለም ከመነሻው ሲታይ የማርክሲዝም ሌኒንዝም ጽንሰ ሐሳብ ሆኖ የመጣው ግን መልኩን ቀይሮ አብዮታዊ ዴሞክራሲ በሚል በመሆኑ በህዝቡ ዘንድ ብዙም ግልጽነት አልነበረውም። ነገር ግን ስርዓቱ ሙሉ ለሙሉ የአንድ ቡድን አምባገነንነትና የአንድ ፓርቲ የበላይነትን የያዘ ስርዓት ነበር።ለዚህ ቁመናው ማሳመሪያ ይሆኑ ዘንድ በአምሳያው የተፈጠሩ ፓርቲዎች ነበሩ የሚሉት አቶ አባተ፤ እነዚህ የተፈጠሩ ፓርቲዎችም የአምባገነኑን ስርዓት ሊነኩት እንዳይችሉ ቀይ መስመር ተሰምሮላቸው የቆየ እንደነበሩ አስታውቀዋል። እንዲያም ሆኖ ፓርቲው የመጨረሻ የመበስበሱ ደረጃ ላይ በመድረሱ በወቅቱ የተጻፈውንና ራሱም የበላይ ነው ብሎ ያስቀመጠውን ህገ መንግሥት ያለማክበሩን በተግባሩ አረጋግጧል ያሉት አቶ አባተ፤ ክልሉ ራሱ መንግሥት ሆኖ በተለይ ደግሞ በዝግጅት፣ በአዕምሮና በማቴሪያልም ራሱን አሰናድቶ ሠራዊቱን ወደማጥቃት ገብቷል ብለዋል። እንደ አቶ አባተ ገለጻ፤ የህግ የበላይነትን የማስከበር ሥራ በአጭር ጊዜና ሰዎችም በጠበቁት ልክ እየሄደ እንደሆነ እንረዳለን። ምክንያቱም ለብዙ ጊዜ ያን ያህል የተደራጀ ኃይል በዚህ ፍጥነት ህግን በማስከበር እዚህ ደረጃ የማድረስ ጉዳይ በእኔ እምነት አላስበውም ነበር። ጉዳዩ ከዚያም ጊዜ በላይ የሚፈጅ ነበር። መንግሥት ግን በተደራጀና በተቀናጀ ሁኔታ ሥራውን ሠርቷል። የትግራይ ህዝብ ከአምባገነኑ ቡድን ተጠቃሚ እንዳልሆነ ይታወቃልና ቡድኑ በመወገዱ ለእነሱ ፋይዳው ላቅ ያለ ነው ያሉት አቶ አባተ፤ አምባገነኑ ቡድንም ህዝቡ ከእርሱ ጋር ያለ መስሎትም አስቦ የነበረ ቢሆንም አለመሆኑን ማረጋገጥ መቻሉንም ጠቁመዋል። ጁንታው ምንም ዓይነት ህግ አያከብርም
የሚሉትአቶ አባተ ለዚህም እሳቸው በ1993 ሲታሰሩም የሆነው ይኸው እንደነበር ለአብነት ያነሳሉ። አቶ አባተ በ1993 ዓ.ም ሲታሰሩ ሌላው ቀርቶ በደቡብ ክልል ምክር ቤት ያለመከሰስ መብታቸው እንኳ ሳይነሳ እንደነበር አንስተው ፣ችሎቱን ሲመራ ለነበረው ዳኛ “እኔ እኮ የታሰርኩት ያለመከሰስ መብቴ እንኳ ሳይነሳ ነው” ብዬ ስጠይቅ ፖሊሱን ‹ያለመከሰስ መብቱ ያልተነሳለትን ሰው እንዴት አስርክ› ሲል ጠየቀው ይላሉ። ነገር ግን ፖሊሱ ‹መነሳታቸውን በዜና ሰምቻለሁ› የሚል መልስ እንደሰጣቸውና ይህም ምን ያህል በህግ ላይ ይቀልዱ እንደነበር ያሳያል ብለዋል። አምባገነንነትን ለም መሬት በመሆን የምናሳድገው እኛው ህዝቦች ክፍሎች ነን የሚሉት አቶ አባተ፤ ዋጋ ከፍለን ለውጥ እንዲመጣ ባለማድረጋችን አምባገነኖች እንደልባቸው ሲፋፉ የአገሪቱ ኢኮኖሚ ደግሞ በተቃራኒው እንዲቀጭጭ ሆኗል ብለዋል። አቶ አባተ እንደገለጹት፤ ይህ ድርጊት ከጦርነት አዙሪት እንዳንወጣ አድርጎናል፤ ውሸትን፣ አድርባይነትንና ሆዳምነት በቃ ብለን ሁላችንም መታገል ካልጀመርን ተመሳሳይ ነገር እንዳይፈጠር ለማድረግ የሚያስችል ዋስትና የለንም። ስለሆነም ህብረተሰቡ ካለፈው ሁኔታ ትምህርት ወሰዶ ይቺን አገር ዳግም ከዜሮ በመጀመር መገንባት አለብን ብለዋል።አዲስ ዘመን  ታህሳስ 23/2013